मुंबई अंडरवर्ल्ड पर चर्चित किताब `डोंगरी टू दुबई` के लेखक एस हुसैन ज़ैदी बताते हैं, ``मस्तान जेनाभाई को अपनी बहन की तरह मानते थे और कई मुश्किल मसलों पर उनकी सलाह लिया करते थे. उस दिन भी उन्होंने जेनाबाई को इसी काम से अपनी कार भेज कर अपने घर बुलाया था.`` ``खाना खा चुकने के बाद हाजी मस्तान ने उनसे कहा कि मध्य बंबई में बेलासीस रोड पर मेरी एक `प्रापर्टी` है जिस पर गुजरात के बनासकाँठा ज़िले के `चिलिया` लोगों ने कब्ज़ा किया हुआ है. करीम लाला ने मेरे कहने पर उनको वहाँ से हटाने के लिए अपने गुंडे भेजे थे, लेकिन `चिलिया` लोगों ने उनके हाथ पैर तोड़ कर उन्हें वापस भेज दिया.``